Od leta 1910 je živel in delal v Konstantinoplu in tam ustanovil 300-članski zbor "Gusan". 24. aprila 1915, na dan, ki velja za začetek genocida nad Armenci, so ga turške oblasti skupaj z 200 drugimi v Konstantinoplu živečimi armenskimi intelektualci zaprle in ga prisilile k pešačenju proti arabski puščavi. Zaradi posredovanja veleposlanika ZDA Henryja Morgenthau-a in turškega pesnika Mehmeda Emina Yurdakula so ga sicer dokaj hitro izpustili, tako da je preživel genocid, vendar je bil del njegove obsežne zbirke uničen ali popolnoma pomešan. Vse skupaj ga je toliko potrlo, da si psihično ni nikdar več povsem opomogel. Preselil se je v Pariz in leta 1935 umrl v tamkajšnji umobolnici "Villejuif". Naslednje leto so njegove posmrtne ostanke prenesli v erevanski Panteon. V 50. letih so v Armenijo prišli tudi njegovi rokopisi. Danes se po njem imenuje glasbena akademija v Erevanu.